Der var masser af turister i Skagen i forbindelse med den traditionsrige uge 29, men det var ikke alle, der kørte rundt på toppen af Danmark med ren samvittighed. Motorstyrelsen var sammen med Nordjyllands Politi på kontrol i Skagen i løbet af ugen, og her blev det afsløret, at 13 bilister ikke havde styr på papirerne. Det fortæller Motorstyrelsen i en pressemeddelelse. - I forbindelse med dette års kontrol har vi set et større antal mulige afgiftssager end ved de tidligere års kontroller i forbindelse med uge 29 i Skagen, siger Jørgen Rasmussen, der er konstitueret direktør i Motorstyrelsen. Både danske og udenlandske køretøjer blev tjekket I alt blev 99 køretøjer kontrolleret i Skagen i uge 29, og i 13 af tilfældene har Motorstyrelsen konstateret, at der er behov for yderligere kontrol. Motorstyrelsen kontrollerede danske og udenlandske køretøjer for at sikre, at køretøjerne var registreret rigtigt, og for at undersøge om der blev betalt den korrekte registreringsafgift. Ved kontrollen i Skagen undersøgte Motorstyrelsen blandt andet også, om leasingperioder var udløbet, og om ejere eller brugere blev beskattet af værdi af fri bil. - Der har været god stemning omkring vores kontrolaktion. Vi har flere gange i ugens løb fået rigtig gode tilbagemeldinger fra borgere, som sætter pris på og anerkender behovet for, at Motorstyrelsen gør, hvad vi kan for at sikre, at der bliver betalt korrekte afgifter, siger Jørgen Rasmussen.
Flere bilister havde ikke fået betalt de afgifter, de skulle. Det blev afsløret, da Motorstyrelsen i sidste uge holdt kontrol i Skagen.